钦定古今图书集成/明伦汇编/官常典/第560卷 > 王武俊
## 钦定古今图书集成/明伦汇编/官常典/第560卷 > 王武俊

按《唐书》本传：“武俊，字元英，本出契丹，怒皆部父路俱。
开元中，与饶乐府都督李诗等五千帐求袭冠带，入
居蓟。武俊甫十五，善骑射，与张孝忠齐名，隶李宝臣
帐下为裨将。宝应初，王师入井陉，武俊谓宝臣曰：‘以
寡敌众，曲遇直，战则离，守则溃，锐师远斗，庸可御乎’？”
宝臣遂以恒、定等五州自归，共平馀贼，武俊谋也。奏
兼御史中丞，封维川郡王。其子士真亦沉悍有断，宝
臣倚爱，出入帐中，以女妻之。宝臣以疑杀许崇俊等，
士真密结左右，故武俊免于难。惟岳拒命，或言武俊
有他志，武俊知之，出入导从才一二，未尝接宾客。惟
岳虽内疑，然见其屈损，又惜善斗，未忍杀。康日知以
赵州降，惟岳谋伐之，皆曰：“武俊故心膂，先君命之使
佐大夫，而士真又大夫女弟婿，今事急，宜去猜嫌以
任之，不然尚谁使？”乃遣与卫常宁将兵往，因谋执惟
岳，而日知亦遣人邀说以祸福。武俊乃还兵，使人谓
惟岳曰：“大夫与齐、魏同恶，今魏兵已败，齐为赵州所
限，幽州兵近在，定，三军且救死，闻有诏召，大夫宜亟
归。”惟岳惶遽出，遂缢。即遣其属孟华奏天子，华辩对
称旨。德宗擢为兵部郎中，授武俊检校秘书监、兼御
史大夫、恒冀观察使。是时，惟岳将杨政义以定降，杨
荣国以深降，朱滔受而戍之。帝以定赐张孝忠，而日
知为深赵观察使，武俊怨不得节度而失赵定，滔亦
怨失深州，二人相结，武俊即缚使者送滔，与之叛。帝
闻，诏华谕解，不听。时马燧、李抱真、李芃、李晟讨田悦，
悦方困武俊，滔救之，屯连箧山。帝诏李怀光督神策
兵助讨贼，军就舍，气锐甚，谓燧曰：“奉诏毋养寇，及壁
垒未成，击之可灭也。”乃纵兵入滔壁，杀千馀人。悦军
既屡北，不能阵，怀光缓辔观之，武俊乘其怠，使赵万
敌等以二千骑横突，而滔军踵驰，王师乱，相蹈藉死
尸梗河为不流。怀光还走壁，武俊夜决河注王莽渠，
断燧饷路。燧计穷而与滔素姻家，乃遣使谩谢滔曰：
“老夫不自量，与诸君遇。王大夫善战，天下无前，吾固
宜败，幸公图之，使老夫得还。河东诸将亦罢兵，吾为
言天子，以河北地付公。”滔亦阴忌武俊胜且不制，即
谓武俊曰：“王师既败，马公卑约如此，不宜迫人以险。”
答曰：“燧等皆国名臣，连兵十万，一战而北，贻羞国家，
不知何面目见天子耶！彼行不五十里，必反拒我。”滔
固许之。燧至魏县，坚壁自固，师复振，滔惭谢，嫌隙始
构矣。武俊使张锺葵攻赵州，日知斩其首以闻。于是
武俊与田悦等擅相王。武俊国号赵，以恒为真定府，
命士真留守兼元帅，以毕华、郑儒为左右内史，王士
良司刑，王佑司文，士清司武，并为尚书；士则司文侍
郎，宋端给事中，王洽内史舍人，张士清执宪大夫，卫
常宁内史监，皇甫祝尚书右仆射，馀以次封拜。建中
四年，抱真使客贾林诈降。武俊既见，曰：“吾来传诏，非
降也。”武俊色动，林曰：“天子知大夫登坛建国”，抚膺顾
左右曰：“我本忠义，天子不省，故至是。今诸军数表大
夫至诚，上见表，动色曰：‘朕前误，无及矣。朋友失意，尚
可谢朕四海主，毫芒过失，返不得自新耶？今大夫亲
断逆首，而宰相暗于事宜，国家与大夫乌有细故哉？
朱滔以利相动，公何取焉？诚能与昭义同心，旷然改
图，上不失君臣之义，下以为子孙计’。”武俊曰：“仆卤人
也，尚知抚百姓，天子固不务杀人以安天下。今山东
连兵比战，骨尽暴野，虽胜，尚谁与居！今不惮归国业，
与诸军盟。卤性朴强，不欲曲在我。天子若能以恩荡
刷之，我首倡归命。有不从者，奉辞伐之河北，不五十
日可定。”会帝出奉天，抱真将还泽、潞，悦说武俊、滔踵
袭之。林曰：“夫退军，前辎重，后锐师，人心固壹，不可图
也。使战胜得地，利归于魏，不幸丧师，赵受其灾。今沧、
赵乃故地，胡不取之？”武俊遂引而北，林复激之曰：“公
异邦豪英，不应谋中夏。燕、魏、幽险。彼王室强则须公
之援，削则己欲并吞。且河北惟有赵、魏、燕耳。滔乃称
冀心图公冀州矣。使滔能制山东，大夫当臣事之，否
则见攻，能臣滔乎？”武俊投袂曰：“二百年天子，犹不能
事，安能臣竖子耶？”乃定计通好，抱真而约马燧盟。兴
元元年，赦天下，武俊大集其军，黜伪号，诏国子祭酒
董晋与中人宣慰，拜检校工部尚书、恒冀深赵节度
使，又加检校司空、同中书门下平章事，兼幽州卢龙
节度使、琅邪郡王。是时，滔悉幽蓟兵与回纥围贝州，
将绝白马津南趋洛，李怀光据河中，李希烈陷汴，南
略江、淮。李纳方叛，唯李晟军渭上。羽书调发，天下十

万。张孝忠将北面事滔，三道连衡济以回纥长驱而
南，昭义军必保山西，“则河朔举入滔矣。今魏尚完，孝
忠未附，公与昭义合兵破之，声振关中，京邑可坐复，
天子反正，不朽之业，谁与公参？”武俊大喜，与抱真相
闻，自将屯南宫。抱真屯经城，两军相距十里而舍。武
俊潜会抱真于军，陈说慷慨，抱真亦倾意结纳，约为
兄弟，遂俱东壁贝州，距城三十里止。滔欲迎战，武俊
戒士饱食曰：“军未合，毋妄动！”遣赵琳、赵万敌兵五百
蔽林以待。滔使剽将马寔、卢南史阵而西，李少成引
回纥翼之，日中兵接，武俊与子士清引精骑望少成
军，抱真次之。滔驰骑二百出武陵东南，乘高鼓噪。武
俊使步兵决战，而自以骑当回纥，勒兵避其锐。回纥
马怒突而过，未及返，武俊急击，琳等兵亦出，回纥惊
中断，遂先奔。初，滔兵蹙，武俊军不能伤。回纥既却，即
欲引还，因嚣不能止，军大奔。滔走还壁，武俊中流矢，
谓抱真曰：“士少衰盍，以骑济师，巢穴可覆也。”抱真使
来希皓率劲骑薄滔营，卢元真乘其后，滔惧，引众去。
希皓迫之，武俊邀于隘，滔大败，免者八千人。会夜，各
按屯武俊营滔东北，抱真营西北。滔知不支，夜半焚
车粮遁归幽州。火如昼，师大噪，其声殷地。抱真以山
东蝗食少，归于潞。武俊亦还。会有诏复滔官爵，武俊
上还幽州、卢龙节度。又诏以恒州为大都督府，即授
武俊长史，赐德、棣二州，以士真为观察使、清河郡王。
天子至自梁，遇武俊益厚，子弟虽襁褓，悉官之。俄进
检校太尉，兼中书令，得建庙京师，有司供拟。武俊善
射，尝与宾客猎，一日射雉兔九十五，观者骇伏。贞元
十七年死，年六十七。群臣奉慰天子如浑瑊故事。赠
太师，有司谥“威烈”，帝更为“忠烈。”士真袭位。